钦定古今图书集成/理学汇编/学行典/第262卷 > 戴逵
## 钦定古今图书集成/理学汇编/学行典/第262卷 > 戴逵

按《晋书隐逸传》：“戴逵，字安道，谯国人也。少博学，好谈
论，善属文，能鼓琴，工书画，其馀巧艺，靡不毕综。总角
时，以鸡卵汁溲白瓦屑作《郑元碑》，又为文而自镌之。
词丽器妙，时人莫不惊叹。性不乐当世，常以琴书自
娱。师事术士范宣于豫章，宣异之，以兄女妻焉。太宰
武陵王晞闻其善鼓琴，使人召之，逵对使者破琴曰：
‘戴安道不为王门伶人’。”晞怒，乃更引其兄述。述闻命，
欣然拥琴而往。逵后徙居会稽之剡县，性高絜，常以
礼度自处，深以放达为非道，乃著《论》曰：“夫亲没而采
药不反者，不仁之子也；君危而屡出近关者，苟免之
臣也。而古之人未始以彼害名教之体者何？达其旨
故也。达其旨，故不惑其迹。若元康之”人，可谓好遁迹
而不求其本，故有捐本徇末之弊，舍实逐声之行。是
犹美西施而学其颦眉，慕有道而折其巾角，所以为
慕者，非其所以为美，徒贵貌似而已矣。夫紫之乱朱，
以其似朱也。故乡原似中和，所以乱德；放达似连，所
以乱道。然竹林之为放，有疾而为颦者也；元康之为
放，无德而折巾者也。可无察乎？且儒家尚誉者，本以
兴贤也，既失其本，则有色取之行。怀情丧真，以容貌
相欺，其弊必至于末伪。道家去名者，欲以笃实也，苟
失其本，又有越检之行。情礼俱亏，则仰咏兼忘，其弊
必至于本薄。夫伪薄者，非二本之失，而为弊者，必托
二本以自通。夫道有常经，而弊无常情，是以《六经》有
失，一政有弊，苟乖其本，固圣贤所无奈何也。嗟夫！行
道之人，自非性足体备，暗蹈而当者，亦曷能不栖情
古烈，拟规前修。苟迷拟之然后动，议之然后言，固当
先辨其趣舍之极，求其用心之本，识其枉尺直寻之
旨，采其被褐怀玉之由。若斯，涂虽殊，而其归可观也，
迹虽乱，而其契不乖也。不然，则流遁忘反，为风波之
行，自驱以物，自诳以伪，外眩嚣华，内丧道实，以矜尚
掩其真主，以尘垢翳其天真，贻笑千载，可不慎欤！孝
武帝时，以散骑常侍、国子博士累征，辞父疾不就。郡
县敦逼不已，乃逃于吴。吴国内史王珣有别馆在武
丘山，逵潜诣之，与珣游处积旬。会稽内史谢元虑逵
远遁不反，乃上疏曰：“伏见谯国戴逵，希心俗表，不婴
世务，栖迟衡门，与琴书为友，虽策命屡加，幽操不回，
超然绝迹，自求其志。且年垂耳顺，常抱羸疾，时或失
适，转至委笃。今王命未回，将离风霜之患。陛下既已
爱而器之，亦宜使其身名并存，请绝其召命。”疏奏，帝
许之，逵复还剡。后王珣为尚书仆射，上疏复请征为
国子祭酒，加散骑常侍，征之，复不至。太元二十年，皇
太子始出东宫，太子太傅会稽王道子、少傅王雅、詹
事王珣又上疏：“逵执操贞厉，舍味独游，年在耆老，清
风弥劭。东宫虚德，式延事外，宜加旌命，以参僚侍。逵
既重幽居之操，必以难进为美，宜下所在，备礼发遣。”
会病卒。长子勃，有父风，义熙初，以散骑常侍征，不起。
寻卒